অনুসন্ধানে জানা গেছে, ভৌগলিকভাবেই সীমান্তবর্তী জেলা হওয়ায় কুমিল্লায় মাদক ব্যবসায়ী ও চোরাকারবারিদের তৎপরতা বেশি। মাদকের সহজলভ্যতা ও সীমিত দামের কারণে বেশ কয়েক বছর ধরে সীমান্তে আনাগোনা বেড়েছে মাদকসেবীদেরও। কুমিল্লার চৌদ্দগ্রাম থেকে শুরু করে সদর দক্ষিণ, আদর্শ সদর, বুড়িচং এবং ব্রাহ্মণপাড়া উপজেলা পর্যন্ত এ জেলার সীমান্ত-দৈর্ঘ্য ১০৪ কিলোমিটার। দীর্ঘ বছর ধরে এ পাঁচটি উপজেলার শতাধিক স্থান নিয়ে মাদক, আগ্নেয়াস্ত্র, শাড়ি, থ্রি পিসসহ আমদানি নিষিদ্ধ ভারতীয় অবৈধ অনেক পণ্যই অবাধে চলে আসে বাংলাদেশে।